b'\n_START_ARTICLE_\nM. Aram\n_START_SECTION_\nUtdannelse\n_START_PARAGRAPH_\nI 1948 tok Aram mastergrad i engelsk litteratur fra Madras Christian College ved Madras University. Videre har han en ph.d fra Ohio State University._NEWLINE_North Eastern Hill University gav han et \xc3\xa6resdoktorat i anerkjennelse av hans fredsarbeid i Nagaland.\n_START_SECTION_\nVirke\n_START_PARAGRAPH_\nAram grunnla og var president for Shanti Ashram i Coimbatore i Tamil Nadu, en utviklingsorganisasjon som har prosjekter i flere omr\xc3\xa5der og jobber med tematikk som utdannelse, helse og milj\xc3\xb8. Han har ogs\xc3\xa5 v\xc3\xa6rt president for World Conference on Religion and Peace International._NEWLINE_Fra 1964 til 1980 deltok Aram i fredsarbeid i Nagaland, og var en av arkitektene bak fredsavtalen mellom indiske styresmakter og geriljagrupper i Nagaland i 1975. Han har ogs\xc3\xa5 v\xc3\xa6rt involvert i annet fredsarbeid som Asian Peace Council, Delhi-Peking fredsmarsj, Gandhi Peace Foundation, World Conference of Religions for Peace og Sarvodaya Peace Movement._NEWLINE_I 1993 ble han av Indias president, utnevnt til \xc3\xa5 sitte i Rajya Sabha, overhuset i det indiske parlamentet.  Han satt i parlamentets komite for rural utvikling og komiteen for menneskelige ressurser, milj\xc3\xb8 og teknologi._NEWLINE_Fra 1954 til 1963 var Aram rektor p\xc3\xa5 Ramakrishna Mission Vidyalaya i Coimbatore.  Fra 1980 til 1986 var han visekansler, det vil si leder, for Gandhigram Rural University. Han jobbet med programmer for \xc3\xa5 utvide mulighetene for h\xc3\xb8yere utdannelse i rurale omr\xc3\xa5der, og var ogs\xc3\xa5 forkjemper for Shanti Sena, et utdannelseprogram om fred. Han var gjesteprofessor ved North Eastern Hill University, Dibrugarh University, Gandhigram Rural University, Madras University, og Madurai Kamaraj University._NEWLINE_I tillegg til dette har han hatt flere styre- og lederverv i ulike organisasjoner og deltatt p\xc3\xa5 store, internasjonale konferanser i regi av FN og World Parliament of Religions samt v\xc3\xa6rt valgobservat\xc3\xb8r p\xc3\xa5 vegne av en internasjonal, interreligi\xc3\xb8s valgobservat\xc3\xb8rorganisasjon ved det f\xc3\xb8rste demokratiske valget i S\xc3\xb8r-Afrika.'